«Дыжьын бзэпсхэр»
Зэпеуэхэр
Иджыблагъэ хъыбар гуапэ къытIэрыхьащ, Жанхъуэтекъуэ щыщ «Дыжьын бзэпсхэр» («Серебрянные струны») ансамблым «Горизонты педагогики» урысейпсо зэпеуэм япэ увыпIэр къыщихьащ.
Къыхэгъэщыпхъэщ зэпеуэр зэпэIэщIэу (заочнэу) екIуэкIами дыдейхэм я зэфIэкI къанэ щымыIэу ягъэлъэгъуэну зэрахузэфIэкIар.
Уэрэд жыIэнымрэ макъамэ еуэнымкIэ Iыхьэм гупым щагъэзэщIащ «Под окном черемуха колышется» уэрэдыр. Жэнхъуэтекъуэ дэт щэнхабзэ-нэгузегъэужь IуэхущIапIэм и къудамэм и унафэщI Къущхьэ Заурбий зэрыжиIамкIэ, ансамблыр щIалэми (2018 гъэм къызэрагъэпэщауэ аращ), зэпеуэ зэмылIуэжьыгъуэхэм къыщыхэжаныкIащ. 2019 гъэм ныбжьыщIэ цIыкIухэр «Берега дружбы» хэгъуэгузэхуаку зэпеуэм щытекIуауэ щытащ.
- ЗэрымыщIэкIэ къызэдгъэпэщауэ жыпIэ хъунущ ансамблыр. Сабийхэр гитарэ еуэкIэ езгъэсэну къыщызэлъэIум, «хьэуэ» яжезмыIэфу сытегушхуэри арэзы сыхъуат. ИужькIэ гупым фIэтща «Дыжьын бзэпсхэр» цIэри езы сабийхэращ зигу къэкIар, - жеIэ Къущхьэ Заурбий.
КъэпщытакIуэ гупыр итхьэкъуат ансамблым хэтхэм я уэрэд жыIэкIэмрэ гитарэ гъэбзэрэбзэкIэмрэ.
Къэгъэлъэгъуапхъэщ ансамблым хэтхэр бжьамийми зэрахуэIэкIуэлъакIуэр. Абыхэм я мурадщ иджыри нэгъуэщI макъамэ Iэмэпсымэм еуэу зрагъасэу, а щыри зэхэту гъэщIэгъуэн гуэр ягъэзэщIэну.
Ансамблым хэт цIыкIухэми, ар зыгъэсахэми дохъуэхъу. ЕхъулIэныгъэ я бэу иджыри куэдрэ я цIэр фIыкIэ къраIуэну ди гуапэщ.
.

ИНЭРОКЪУЭ Данэ.
